I-ca-yaa 5
Dit kakä wal kɛ kui̱ kɔaŋ
1
Ɣän bä dit kɛt kɛ gua̱a̱th mäthdä,
dit kɛ kui̱ kakä walkɛ
kɛ kui̱ kɔaŋ.
Määthdä tëë kɛ kak wal kɛ kui̱ kɔaŋ
wi̱i̱ pa̱a̱m mi tekɛ mun mi gɔaa.
2
Cɛ jɛ kuac a cɛ päämkɛ woc,
kä cɛ jɛ pith kɛ buɔ̱cni ti gɔw.
Kä cɛ jɛ ta̱th duel thuɔɔp
ga̱ŋ rɛydɛ,
kä cɛ jɛ tët pul puɔ̱ɔ̱ny pa̱a̱m
kɛ kui̱ kɔŋä.
Jɛn liipɛ ni dɛy ti gɔw thi̱n,
duundɛ ɣöö cɛ kuir ni dɛy
ti jiäk.
3
Kä täämɛ cu määthdä wee i̱,
“Lö ji̱ Jɛ-ru-tha-lɛm
kɛ yɛn ji̱ Juda,
luɔ̱kɛ kɔ kɔnɛ kak walkä
kɛ kui̱ kɔaŋ.
4
Ɛŋu mi dɔ̱ŋ mi dëë lät kä
kak walkä kɛ kui̱ kɔaŋ,
mi /ka̱n la̱t thi̱n?
Kä ɛŋu cɛ kuir ni dɛy ti jiäk ɔ
a /ci mɔ a dɛy ti gɔw
tin liɛɛpä?
5
“Ɛn täämɛ ɣän bä yɛ la̱r
min bä lät kä kak walkä
kɛ kui̱ kɔaŋ.
Ɣän bä nälɛ woc,
kä bɛ cu wä juɔl.
Kä bä wecdɛ däk,
kä ba jɛ dɔany kɛ ciök.
6
Ɣän bä jɛ jak kä dɔr,
/ca jɛ bi pur kiɛ
/ca bi pith,
bi piith ni wa̱th kɛnɛ
kuiy thi̱n.
Kä bä pua̱r jiök ɛn ɣöö
/cɛ kak ɛmɔ bi demikä.”
7
Kä ɛn kak wal kɛ kui̱ kɔaŋ Kuɔth
Nhial in la
Ruey Ɣɔaa ɛmɔ,
ɛ dhɔr ji̱ I-thɛ-rɛl.
Kä ji̱ Juda kɛ dɛy jiɛn
tin gɔw tin cɛ pith.
Kä jɛn guicɛ ni thuɔ̱k thi̱n,
duundɛ ɣöö cuɛ nɛn ni
näk nath.
Kä derɛ jek ni cuɔ̱ɔ̱ŋ thi̱n,
cuɛ kulɛ liŋ ni lul.
Rik Gua̱n nyuɔɔni
8
Riɛk akɛ yɛn nɛy tin mat raan
ciëŋ cieŋ in dɔ̱ŋ,
kä mat raan kak kä kak
in dɔ̱ŋ,
amäni mi /cɛ thil gua̱a̱th mi lɔr,
ɛ cieŋ ni ji̱n kä rɔa muun.
9
Ci Kuoth Nhial in la Ruey Ɣɔaa
rɔ yac a liɛŋä wëë i̱,
“Bi duël ti ŋuan te lɔrä,
kɛn ti̱ec tin di̱t kä gɔw,
bikɛ thil nɛy ti cieŋ thi̱n.
10
Bi kak wal kɛ kui̱ kɔaŋ
nööŋ ni liɛɛr kɔŋä,
kä bi kuay pi̱thä ti te rɛy
cuaalä nööŋ ni dieny.”
11
Riɛk akɛ nɛy tin la ker
kɛ runwaŋ,
kɛ ɣöö bikɛ wä maath kɔŋä,
nɛy tin la jin amäni wäär
amäni mi cikɛ yɔ̱ŋ kɛ kɔaŋ!
12
La kɛn buɔ̱l kɛnɛ thom
kɛ yikyikni,
a puɔ̱ɔ̱t guäth mi̱eth kɛnɛ kɔaŋ,
duundɛ ɣöö /ca lät Kuɔth Nhial car,
thilɛ kɛ luth kɛ lät
tetni Kuɔth.
13
Kɛ kui̱c ɛmɔ ba nɛɛ Kuɔth
naŋ ɛla pɛ̈ɛ̈c kɛ kui̱c ŋɔaani,
kä bi nɛɛkun tin luɔ̱thkɛ
li̱w kɛ buɔth,
kä bi nɛy tin duɛ̈ɛ̈k
li̱w kɛ rɛw.
14
Inɔ bi ro̱l jɔɔkni buɔthɛ näk,
kä bɛ thokdɛ lëp ɣööŋ ɛlɔ̱ŋ,
kä bɛ ji̱ luthä kä Jɛ-ru-tha-lɛm
kɛnɛ buɔ̱n nɛɛni tin duɛ̈ɛ̈k
naŋ piny.
15
Ba nɛy tin luɔ̱thkɛ kɛnɛ nɛy
tin duɛ̈ɛ̈k luɔc piny,
kä ba ji̱ liakä luɔc piny.
16
Duundɛ ɣöö ba Kuoth Nhial in
la Ruey Ɣɔaa liak kɛ cuŋ,
bi Kuoth in Rɛl gɔɔydɛ rɔ,
rɔ nyoth
ɛn ɣöö rɛl gɔɔydɛ rɔ kɛ cuŋ.
17
Rɛy wec in ci da̱k bi dët
laak thi̱n,
kä ba gua̱a̱th la̱t
rueethni deet.
18
Riɛk akɛ nɛy tin buathkɛ
duer kɛ rɔk kacä,
yɔ̱a̱ckɛ jiäk kɛ rɔk
ce̱tkɛ thurbil,
19
tin la wee i̱, “Ɛ Kuoth pɛ̈th,
a jɛ pɛth la̱tdɛ,
kɛ ɣöö dɔ̱ŋ dëëkɔ jɛ nɛn.
Ɛ cär Kuɔth I-thɛ-rɛl in rɛl
gɔɔydɛ rɔ mal ben,
a jɛ bëë kɛ ɣöö bakɔ
jɛ nɛn!”
20
Riɛk akɛ nɛy tin cɔalkɛ
mi jiääk i̱ mi gɔaa,
kä cɔalkɛ mi gɔaa i̱ mi jiääk,
tin la̱thkɛ muth guäth buɔyä
kä la̱thkɛ buay guäth muɔ̱th,
tin la̱thkɛ mi kɛc guäth kä mi lim
kä läthkɛ mi lim guäth
kä mi kɛc!
21
Riɛk akɛ nɛy tin guɛckɛ
rɔ̱ i̱ pɛl,
tin carkɛ jɛ i̱ ŋa̱ckɛ ŋɔak.
22
Riɛk akɛ nɛy tin ɛ kɛn i̱
bum kɛ ma̱th kɔŋä,
tin ɛ kɛn i̱ kɛ wäth ma̱th
kɔaŋ in ca̱r,
23
tin la pa̱lkɛ gua̱n dui̱rä
kɛ kök,
tin la pënkɛ can cuŋkiɛn!
24
Bikɛ da̱k ce̱tkɛ min
la mac jil ɛ waaŋ,
ce̱tnikɛ min la juaac
a pɛt kɛ bo̱l,
kä bi thärkiɛn cu dhiap,
kä bi gaaknikiɛn cua̱ ŋɛ̈th,
kɛ ɣöö /ca ŋuɔ̱t Kuɔth Nhial in
la Ruey Ɣɔaa lo̱k,
kä /ca ruac Kuɔth I-thɛ-rɛl
ba̱ny piny.
25
Kɛ kui̱c ɛmɔ ci kɛ̈c Kuɔth Nhial
ben kä nɛɛkɛ,
kä cuɛ kɛ näk kɛ tetdɛ
min bum,
kä cuɛ pääm lath,
kä cu ri̱ŋkiɛn te rɛy duɔ̱pni
ce̱tnikɛ di̱r jiäkni.
Kɛ kui̱ kä nɛmɛ /ci gakdɛ
bi loc jɔk,
kä bɛ ŋot kɛ mi duääcɛ naath.
26
Bi Kuoth nyuuth ŋun
kɛ kui̱ dööri ti nɔ̱a̱n,
kä bɛ nɛy tin te peek ɣɔaa
kuɔ̱th pa̱pa̱a̱r,
kä bikɛ ben kɛ pɛ̈th mi di̱i̱t.
27
Cuɛ thil ram kɛl mi cu cuuc
kä kɛ kä cu tɛɛth,
kä cuɛ thil ram mi cu dɔ̱ɔ̱l
kiɛ cu niɛɛn,
kä cuɛ thil la̱a̱k lɛtdä mi cua woc,
kä cuɛ thil war mi cu puɔ̱t,
28
kä moth bäärikiɛn,
kä ca bäärikiɛn rialikä,
kä bum rio̱p jiöŋköörikiɛn
ce̱tnikɛ yiëth,
kä ce̱t ciök thurbiɛɛlikiɛn
nikɛ ruɔth.
29
Kä ce̱t luliɛn nikɛ lul luɔny,
bur kɛn ce̱tnikɛ ruath luɔny.
Kä muɔckɛ rɔ ka̱a̱th mi bankɛ pɛ̈ɛ̈c,
la kɛn kɛ cua̱ naŋ ɛ thilɛ
ram mi luäkɛ.
30
Kä bikɛ wuɔ̱w wi̱i̱dɛ ɛn cäŋ ɛmɔ,
ce̱tnikɛ wuɔ̱w pi̱i̱ni baar.
Kä mi ci raan mun guic,
derɛ nɛn ni muth kɛnɛ da̱k,
ɛ cäŋɛ ni buay bi pua̱a̱r jɛ
jak kä muth.
